b'\n_START_ARTICLE_\nBobo Jel\xc4\x8di\xc4\x87\n_START_PARAGRAPH_\nBobo Je\xc4\x8di\xc4\x87 (Mostar, 1964.) je  hrvatski kazali\xc5\xa1ni i filmski redatelj i glumac._NEWLINE_Diplomirao kazali\xc5\xa1nu re\xc5\xbeiju na Akademiji dramske umjetnosti u Zagrebu 1990. godine. Na po\xc4\x8detku karijere re\xc5\xbeirao predstave kao \xc5\xa1to su Mahnitanje u dvoje (Eugene Ionesco) u Teatru &TD, Woyzek (Georg B\xc3\xbcchner) u HNK Vara\xc5\xbedin i \xc5\xbdenidba (Nikolaj Vasiljevi\xc4\x8d Gogolj) u GDK Gavella. Od 1993. i predstave Turisti\xc4\x8dki vodi\xc4\x8d (Botho Strauss) u GDK Gavella zapo\xc4\x8dinje suradnju s dramaturginjom Nata\xc5\xa1om Rajkovi\xc4\x87 s kojom razvija specifi\xc4\x8dan kazali\xc5\xa1ni izraz. Prva autorska predstava ovog tandema bila je Promatranja u Hrvatskom narodnom kazali\xc5\xa1tu Vara\xc5\xbedin. Bez unaprijed zadanog predlo\xc5\xa1ka predstava se stvarala koriste\xc4\x87i pri\xc4\x8de sudionika. Usljedile su predstave Usporavanja i Nesigurna pri\xc4\x8da (Teatar &TD), Grad u gradu, Izlog i S druge strane (ZKM), Radionica za \xc5\xa1etanje, pri\xc4\x8danje i izmi\xc5\xa1ljanje (Dubrova\xc4\x8dke ljetne igre). Upravo je u suradnji s Nata\xc5\xa1om Rajkovi\xc4\x87 do\xc5\xbeivio najve\xc4\x87e uspjehe pa tako predstave Nesigurna pri\xc4\x8da i S druge strane spadaju u kultne predstave hrvatskog kazali\xc5\xa1ta sa brojnim gostovanjima po mnogim europskim festivalima._NEWLINE_Od 2010. godine radi samostalne autorske projekte te u tom periodu posti\xc5\xbee velike uspjehe s predstavama Galeb (ZKM), Na kraju tjedna i Tri sestre (HNK Zagreb), Govori glasnije! (SK Kerempuh) i Ko rukom odneseno (Teatar &TD)._NEWLINE_Aktivan je i kao filmski redatelj te potpisuje re\xc5\xbeije filmova Obrana i za\xc5\xa1tita i Sam samcat, koji su prikazani na brojnim festivalima i vi\xc5\xa1estruko nagra\xc4\x91ivani. Film Obrana i za\xc5\xa1tita premijerno je prikazan na presti\xc5\xbenom Berlinskom filmskom festivalu, a potom je prikazan na stotinjak festivala diljem svijeta. Na Pulskom filmskom festivalu je nagra\xc4\x91en sa sedam zlatnih arena, uklju\xc4\x8duju\xc4\x87i onu za najbolji film. _NEWLINE_Redoviti je profesor glume na Akademiji dramske umjetnosti u Zagrebu.'